
10-11 éves általános iskolás diákok önreprezentációja a mesék segítségével a tanórán kívüli mesefoglalkozásokon

A környezeti és társadalmi változások rohamos fejlődést idéznek elő a mindennapi tevékenységek végzésében, így hatással vannak a tanításra, és természetesen a tanulásra is. Az utóbbi években a megnövekedett tudásanyag elsajátítása egyre több gondot okoz a tanulók körében, és nem kedvez a tanárok szemszögéből az átadás folyamatának sem. Jól látjuk, hogy új szemléletekre, pedagógiai módszerekre van szükség az oktatás területén.
Napjainkban egyre több szó esik a tudományban is a mesék személyiségfejlesztő jótékony hatásáról. Egyre többféle mesealkalmazási módszerekkel találkozhatunk, melyekkel a szakemberek a gyermekek egyéni személyiségfejlődése mellett a tanulási képességüket is igyekeznek fejleszteni.
Kutatásom végcélja az, hogy egy olyan oktatási módszert állítsak össze, amellyel a tanórákon a tanulók a mesék feldolgozása során sajátítanák el az adott tananyagrészeket a meseterápia és mesepedagógia módszerei és eszközei segítségével. Ehhez azonban először arról szerettem volna meggyőződni, hogy e módszerekkel mennyire lehet számomra idegen gyermekektől valós válaszokat kapni önmagukról a mesék tükrében.
Jelen dolgozatomban, első sorban az alábbi kérdéseimre kerestem a választ:
1. Hogyan alkalmazhatóak a mesepedagógiai és meseterápiás eszközök és módszerek egy mesefeldolgozás során?
2. Adott mesepedagógiai, meseterápiás módszerek és feladatok alkalmazásával milyen összefüggések fedezhetők fel a 10 – 11 éves tanulók mesebeli belső hőseik és személyiségük között?
3. Hogyan reprezentálódnak az adott napi érzelmek és tevékenységek a tanulók válaszaiban és munkáiban a mesefoglalkozások során?
4. Mennyire lehet a mai modern képi világhoz szokott 10 – 11 éves tanulók figyelmét a mesékkel megragadni?
A meseterápiás és mesepedagógiai módszerek segítségével felmértem, hogy mennyire alkalmazhatóak a mesék a 10 – 11 éves tanulók megismerésére, hogyan reprezentálódnak maguk a gyermekek a mesei térben való munkafolyamatok során.



